**Alintări de vise**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În umbra ta, se mișcă, valuri-valuri,

lucind alene, gânduri ce-mi apar,

te-nvăluie-n priviri și-apoi dispar

în lumi nedeslușite, prin portaluri.

Revin, plutind pe ape liniștite,

te caută, din nou, și te găsesc

în trupul tău, pe care-l copleșesc

cu sărutări fierbinți, nepotolite.

Iar gândurile tale? Nu mai ai!

La mine-s toate, mă iubesc în voie

în timp ce tu, printre-ale mele, stai.

Iubita mea, mă pierd de bunăvoie

în alintări de vise. Ce spuneai?

Că sărutări o viață o să-mi dai?